מאיה הוק

מאיה ריי תורמן הוק (באנגלית: Maya Ray Thurman Hawke; נולדה ב-8 ביולי 1998) היא שחקנית קולנוע, דוגמנית וזמרת אמריקאית. בתם של זוג השחקנית והשחקן אומה תורמן ואיתן הוק.

ביוגרפיה
הוק נולדה בניו יורק, והיא הבכורה מבין שני ילדיהם של אומה תורמן ואיתן הוק. הוריה נפגשו על סט צילומי הסרט "מה קרה בגטקה?", התחתנו במאי 1998, והתגרשו ב-2005. אחיה הצעיר לבון הוק שגם הוא שחקן נולד ב-2002. יש לה גם שני אחיות-למחצה מנישואיו השניים של אביה ואח-למחצה מארוסה לשעבר של אמה.

הוק סובלת מדיסלקסיה, מה שגרם לה לעבור בין בתי ספר בתכיפות. הוק סיימה את לימודיה התיכוניים בבית ספר פרטי לאומנויות בברוקלין. האווירה האומנותית בבית ספר הובילה אותה למשחק. הוק אף החלה ללמוד משחק בבית הספר ג'וליארד, אך נאלצה לפרוש לאחר שקיבלה תפקיד במיני סדרה "נשים קטנות" של ה-BBC.

קריירה

דוגמנות 
בדומה לאמה וסבתה, הוק דיגמה למגזין ווג בתחילת קריירת הדוגמנות שלה. הוק נבחרה לפרזנטורית של מותג ההלבשה "Allsaints" ב־2016. כמו כן דיגמנה בפרסומת למותג ההלבשה התחתונה קלווין קליין.

משחק 
תפקידה הראשון היה בשנת 2017, במיני סדרה של ה-BBC, "נשים קטנות".

הפריצה של הוק הייתה ב-2019 כאשר שיחקה בעונה השלישית של הסדרה המצליחה של נטפליקס, "דברים מוזרים", בתפקיד רובין באקלי. על תפקיד זה זכתה בפרס סאטורן לשחקנית משנה בסדרת טלוויזיה. הוק שיחקה גם בתפקיד לינדה קסביאן, בת למשפחת מנסון בסרטו של קוונטין טרנטינו - "היו זמנים בהוליווד", ושיחקה בסרט "בירת האנושות" בתפקיד בתו של לייב שרייבר. הסרט מבוסס על סרט איטלקי באותו שם משנת 2013.

בשנת 2020 שיחקה בסרטה של ג'יה קופולה, "מיינסטרים". באותה שנה שיחקה הוק במיני-סדרה של רשת שואוטיים "ציפור אלוהים שבשמים" שיצר והפיק אביה, אית'ן הוק מתוך עיבוד לספר באותו שם משנת 2013 של הסופר היהודי-אמריקאי ג'יימס מקברייד, את דמותה של אנני בראון, בתו של ג'ון בראון, אותו מגלם אביה. בשנת 2022 כיכבה בסרט קומדיית הנעורים "עושות נקמה" מבית נטפליקס, לצד קמילה מנדס.

ב-29 בספטמבר 2023 יצא הסרט "The Kill Room" בכיכובה.

מוזיקה 
באוגוסט 2019 הוק הוציאה את שני סינגלי הבכורה שלה, "To love a boy" לו הופק קליפ בהשתתפות פרד השינגר ו-"Stay Open". השירים נכתבו והוקלטו על ידי הוק וזוכה פרס גראמי ג׳ס האריס. ב-2020 הוציאה את אלבום הבכורה שלה, "Blush". ב-2022 הוציאה את אלבומה השני "MOSS".

פילמוגרפיה

סרטים 
 ליידיוורלד (2018) - רומי
 היו זמנים בהוליווד (2019) - לינדה קסביאן
 בירת האנושות (2019) - שאנון
 מיינסטרים (2020) - פרנקי
 עושות נקמה (2022) - אלינור
 מאסטרו (2023) - ג'יימי ברנשטיין
אסטרואיד סיטי (2023) - ג'ון דאגלס
The Kill Room (2023)
Wildcat (TBA)

טלוויזיה 
 נשים קטנות (2017) - ג'ו מארש
דברים מוזרים (2019) - רובין באקלי
ציפור אלוהים שבשמים (2020) - אנני בראון
Marvel's Moon Girl and Devil Dinosaur (TBA) - דיבוב

קישורים חיצוניים

הערות שוליים 

שחקניות קולנוע וטלוויזיה אמריקאיות
שחקני קולנוע וטלוויזיה אמריקאים
דוגמניות אמריקאיות
מאיה
דוגמנים אמריקאים
אמריקאיות ממוצא גרמני
אמריקאיות ממוצא שוודי
בוגרות האקדמיה המלכותית לאמנות הדרמה
בוגרי האקדמיה המלכותית לאמנות הדרמה
אמריקאיות שנולדו ב-1998
אמריקאים שנולדו ב-1998